મોકડ્રીલના ભાગરૂપે આજે સવારે ૧૧-૩૦ કલાકે ઇન્ડિયન નેશનલ સેન્ટર ફોર ઓસન ઇન્ફર્મેશન સર્વિસ તરફથી રાજ્યના ઇમરજન્સી ઓપરેશન સેન્ટરને સંદેશો મળ્યો હતો કે, ઇરાનના કાંઠે ૨૪.૮ ઉત્તર અને ૫૮.૨ પૂર્વ દિશામાં ૯.૦ મેગ્નિટ્યૂડ તીવ્ર્રતાવાળો ભૂકંપ આવ્યો છે અને આ ભૂકંપથી સુનામીની સંભાવના છે. ગુજરાતના કચ્છ જિલ્લાના માંડવી તાલુકાના માસ્કા અને જનકપુર તથા જામનગર જિલ્લાના દિગ્વિજયગ્રામ તથા બાલાછડીને સુનામીની ગંભીર અસર પહોંચી શકે છે. આવો સંદેશો મળતાં જ સ્ટેટ ઇમરજન્સી ઓપરેશન સેન્ટર ખાતે રાહત નિયામક શ્રી એમ. આર. કોઠારી, શ્રી જી. વી. મુંગલપરા અને વરિષ્ઠ અધીકારીઓએ યુદ્ધના ધોરણે પગલાં લેવાનું શરૂ કર્યું હતું. રાજ્યના મુખ્યસચિવશ્રી કક્ષાએ જાણ કરીને કચ્છ અને જામનગર જિલ્લાના કલેકટરોને તાકીદ કરવામાં આવી હતી. જિલ્લા વહીવટી તંત્રો પણ તુરંત જ સક્રિય થઇ ગયા હતા અને મોકડ્રીલ શરૂ થઇ ગઇ હતી.